SK Úradný vestník Európskej únie C 101/20

Uverejnenie žiadosti o zmenu a doplnenie podľa článku 6 ods. 2 nariadenia Rady (ES) č. 510/2006 o ochrane zemepisných označení a označení pôvodu poľnohospodárskych výrobkov a potravín

2010/C 101/10

Týmto uverejnením sa poskytuje právo vzniesť námietky proti žiadosti podľa článku 7 nariadenia Rady (ES) č. 510/2006 (1). Vznesené námietky sa musia Komisii doručiť do šiestich mesiacov po uverejnení tejto žiadosti.

ŽIADOSŤ O ZMENU A DOPLNENIE

NARIADENIE RADY (ES) č. 510/2006

Žiadosť o zmenu a doplnenie podľa článku 9

„RICOTTA ROMANA“

ES č.: IT- PDO-0105-0298-16.07.2008

CHZO ( ) CHOP ( X )

1. Položka v špecifikácii výrobku, ktorej sa zmena a doplnenie týka:

—  Názov výrobku — Opis výrobku —  Zemepisná oblasť —  Dôkaz o pôvode — Spôsob výroby —  Spojenie —  Označovanie —  Vnútroštátne požiadavky —  Iné (upresní sa)

2. Druh zmeny(-ien) a doplnenia(-í):

— Zmena a doplnenie jednotného dokumentu alebo zhrnutia —  Zmena a doplnenie špecifikácie zapísaného CHOP alebo CHZO, ku ktorému nebol uverejnený jednotný dokument ani zhrnutie —  Zmena a doplnenie špecifikácie, ktorá nevyžaduje zmenu a doplnenie uverejneného jednotného dokumentu [článok 9 ods. 3 nariadenia (ES) č. 510/2006] —  Dočasná zmena a doplnenie špecifikácie vyplývajúca z uloženia záväzných hygienických alebo rastlinolekárskych opatrení zo strany verejných orgánov [článok 9 ods. 4 nariadenia (ES) č. 510/2006]

3. Zmena (-y) a doplnenie (-ia):

3.1. Opis výrobku:

Zmenila sa hodnota minimálneho percentuálneho podielu tuku v sušine v bode 2.. Táto zmena bola potrebná, pretože sa ukázalo, že hodnota uvedená v zapísanej špecifikácii nebola presným vyjadrením skutočnosti. Syr „Ricotta Romana“ bol zapísaný ako CHZO nariadením (ES) č. 737/2005 z 13. mája 2005 Pri vykonávaní kontrolného plánu kontrolný orgán zistil, že značné množstvá výrobku nebolo možné certifikovať. Na základe podrobných kontrol a analýz vhodného množstva vzoriek odobratých v rôznych obdobiach roka sa zistilo, že obsah tuku bol oveľa vyšší. V špecifikácii sa uvádzal rozsah 17 % až 29 %, avšak skutočná úroveň je najmenej 40 % tuku v sušine.

3.2. Spôsob výroby:

Hodnoty uvedené pre srvátku z ovčieho mlieka boli tiež ohodnotené ako nerealistické.

Hodnoty zistené analýzou sú tieto:

— beztuková sušina: 5,37 % alebo viac,

— bielkoviny: 1,09 % alebo viac,

— tuky: 0,35 % alebo viac,

— laktóza: 3,55 % alebo viac,

— minerály: 0,4 % alebo viac.

Rozdiely pochádzali z nedostatku dôslednosti v analytickom laboratóriu, ktoré výrobcovia použili pri zostavovaní špecifikácie. Predchádzajúce hodnoty boli nepochybne založené na nedostatočnom počte vzoriek, ktoré sa navyše vzťahovali len na obmedzenú časť roka. Tieto skutočnosti mali za následok, že získané hodnoty neboli správne.

Nové hodnoty zistené analýzou, ktorú vykonal certifikačný orgán zodpovedajú skutočnej charakteristike výrobku.

JEDNOTNÝ DOKUMENT

NARIADENIE RADY (ES) č. 510/2006

„RICOTTA ROMANA“

ES č.: IT-PDO-0105-0298-16.07.2008

CHZO ( ) CHOP ( X )

1. Názov:

„Ricotta Romana“

2. Členský Štát alebo tretia krajina:

Taliansko

3. Opis poľnohospodárskeho výrobku alebo potraviny:

3.1. Typ výrobku (príloha III):

Trieda 1.4. Iné živočíšne výrobky. Ricotta

3.2. Opis výrobku, na ktorý sa vzťahuje meno v bode 1:

Použitie chráneného označenia pôvodu (CHOP) „Ricotta Romana“ je vyhradené pre mliečny výrobok, ktorý sa vyrába zo srvátky plnotučného mlieka bahníc nasledujúcich plemien: Sarda, Comisana, Sopravvissana, Massese a ich krížencov. Pri uvedení na trh má nasledujúce vlastnosti:

— výrobok: čerstvý,

— hmota: biela s hrudkovitou štruktúrou,

— chuť: sladkastá, mliečna chuť,

— hmotnosť: až do 2 kg,

— obsah tuku: najmenej 40 % v sušine.

3.3. Suroviny (len pre spracované výrobky):

Srvátka z plnotučného mlieka, tekutý produkt zrážania mlieka, sa získa oddelením od zrazeniny určenej na výrobu ovčích syrov z mlieka bahníc v regióne Lazio.

Srvátka z plnotučného ovčieho mlieka je svetložltej farby a obsahuje:

— beztukovú sušinu: 5,37 % alebo viac,

— bielkoviny: 1,09 % alebo viac,

— tuky: 0,35 % alebo viac,

— laktózu: 3,55 % alebo viac,

— minerály: 0,4 % alebo viac.

Pri výrobe „Ricotta Romana“ je dovolené pri zahrievaní srvátky na 50 – 60 °C pridať plnotučné ovčie mlieko vyššie uvedených plemien, ktoré sa chovajú v zemepisnej oblasti uvedenej v bode 4 v množstvách, ktoré nepresahujú 15 % celkového objemu srvátky.

3.4. Krmivo (len pre výrobky živočíšneho pôvodu):

Krmivo pre ovce na prírodných pastvinách a lúkach typických pre oblasť výroby (bod 4). Môžu sa použiť doplnkové sušené krmivo alebo koncentráty, ale použiť syntetické látky a geneticky modifikované organizmy dovolené nie je. Dojné bahnice sa nesmú vykrmovať, vystavovať stresujúcemu prostrediu a/alebo hormonálnym zmenám určeným na zvýšenie produkcie.

3.5. Konkrétne kroky pri výrobe, ktoré sa musia uskutočniť v označenej zemepisnej oblasti:

Poľnohospodárske podniky chovajúce ovce, ktorých mlieko sa spracúva do „Ricotta Romana“ sa musia nachádzať v označenej zemepisnej oblasti.

Mlieko sa musí vyrobiť a spracovať v označenej zemepisnej oblasti.

Kľúčovým faktorom kvality výrobku je oddelenie zrazeniny, čo záleží od pracovných zručností výrobcov syra, ktoré sú výsledkom odovzdávania skúseností a zručností po stáročia v oblasti, na ktorú sa vzťahuje CHOP.

3.6. Osobitné pravidlá pre krájanie, strúhanie, balenie atď.:

Keď je srvátka takmer úplne oddelená, „Ricotta Romana“ sa zabalí a uvedie do predaja niekoľko hodín po vyrobení.

Je to čerstvý výrobok, ktorý nezreje, ani sa neskladuje a rýchlo sa kazí.

Keďže by sa mal skonzumovať pokiaľ je čo najčerstvejší, musí byť zabalený v zemepisnej oblasti uvedenej v bode 4, aby sa zachovala čerstvosť, čistota a kvalita, ako aj na zabezpečenie vysledovateľnosti a umožnenie kontroly.

Výrobok sa balí do prútených, plastových alebo kovových košov v tvare zrezaného kužeľa s objemom najviac 2 kg, jeho horná strana sa zakrýva plastovou fóliou. Povolené sú aj nasledujúce iné druhy balení:

— balenie do pergamenu a

— do plastových nádob a/alebo vákuové balenie.

3.7. Osobitné pravidlá označovania:

Okrem symbolu Spoločenstva, príslušných údajov a informácií požadovaných zákonom musí balenie povinne zobrazovať jasne a čitateľne nasledujúce údaje:

— označenie „Ricotta Romana“ musí byť uvedené jasnými a nezmazateľnými písmenami, značne väčšími a oddelenými od ostatného textu, a musí byť nasledované slovami „Denominazione Origine Protetta (D.O.P.)“,

— meno, obchodný názov a adresa vyrábajúcej a baliacej spoločnosti,

— logo výrobku.

Je zakázané akékoľvek označenie výrobku, vrátane prídavných mien „fine“ (jemný), „scelto“ (vybraný), „selezionato“ (vyberaný), „superiore“ (vynikajúci) a „genuino“ (pravý) alebo akékoľvek iné pochvalné prídavné mená. Môžu sa použiť obchodné značky, ak nemajú pochvalný význam a nemôžu uviesť spotrebiteľa do omylu a tiež názov podniku, z ktorého zdrojov výrobok pochádza a iné pravdivé a dokumentovateľné odkazy, ktoré sa povoľujú právnymi prepisy Spoločenstva alebo právne predpisy na vnútroštátnej a regionálnej úrovni a ktoré nie sú v rozpore s účelom a obsahom tejto špecifikácie.

Názov „Ricotta Romana“ sa musí uviesť v talianskom jazyku.

4. Stručné vymedzenie zemepisnej oblasti:

Srvátka sa musí získať z plnotučného mlieka oviec z regiónu Lazio. Srvátka sa musí spracovať a zabaliť ako „Ricotta Romana“ v regióne Lazio.

5. Súvislosť so zemepisnou oblasťou:

5.1. Špecifickosť zemepisnej oblasti:

Pôdne a klimatické podmienky v regióne Lazio sú charakteristické rôznymi typmi reliéfu (vápencové a sopečné pohoria, pahorky záplavové nížiny), priemernými ročnými teplotami v rozpätí 13 až 16 °C, ročnými zrážkami minimálne 650 mm pozdĺž pobrežia, viac ako 1 000 – 1 500 mm na vnútrozemských nížinách a až do 1 800 – 2 000 mm v okolí hory Terminillo a v pohorí Simbruini.

Vzhľadom na tieto podmienky poskytuje územie najlepšie možné predpoklady na chov oviec bez toho, aby boli vystavené stresujúcim vplyvom.

Tieto prírodné faktory umožňujú využívať ako zdroj krmiva pre ovce prírodné lúky a pastviny a mlieku určenému na výrobu syra dodávajú mimoriadne vlastnosti a vzniká mimoriadne priaznivá súhra kvality výrobku a homogénnej povahy jeho vlastností.

Je potrebné zdôrazniť, že v regióne Lazio dosahuje množstvo oviec viac ako 440 000 kusov, ktoré produkujú približne 600 000 hl mlieka ročne.

5.2. Špecifickosť výrobku:

„Ricotta Romana“ má nasledujúce charakteristiky:

— veľmi jemná a hrudkovitá štruktúra,

— v porovnaní so syrom získavaným zo srvátky z kravského mlieka výraznejšia farba a

— sladkastá, mliečna chuť.

Uvedené kvalitatívne vlastnosti súvisia s týmito faktormi:

— obsah laktózy 3,55 % alebo viac v srvátke z plnotučného ovčieho mlieka, ktorá tomuto výrobku dodáva sladkú chuť vďaka spôsobu kŕmenia oviec určených na produkciu mlieka, ktoré sa pasú na prírodných pastvinách a lúkach typických pre región Lazio a

— pri spracovaní srvátky sa nepridávajú žiadne regulátory kyslosti.

Výsledný výrobok, „Ricotta Romana“ má charakteristickú sladkastú chuť, ktorá ho odlišuje od iných druhov výrobku „ricotta“.

5.3. Príčinná súvislosť medzi zemepisnou oblasťou a akosťou alebo typickou vlastnosťou výrobku (pre CHOP), alebo špecifickou akosťou, povesťou alebo inou typickou vlastnosťou výrobku (pre CHZO):

Kŕmenie oviec, spolu s priaznivými prírodnými podmienkami, v ktorých sa chovajú, vrátane tradičnej pastvy na horských pastvinách, ktorá im umožňuje uniknúť pred letnými horúčavami a možnými stresujúcimi vplyvmi prostredia a stresujúcemu spôsobu kŕmenia, ktorým by boli vystavené v nížinách znamenajú, že mlieko je najvyššej kvality, a získaná „ricotta“ je veľmi charakteristická.

Historická prítomnosť výrobku ricotta romana na trhoch v celom regióne Lazio je dokumentovaná údajmi z trhových správ Obchodnej, priemyslovej, remeselnej a poľnohospodárskej komory (CCIAA) v Ríme (1922 – 1965), Viterbo (1949 – 1973), Frosinone (1955 – 1999) a Latina (1951 – 1977). Z komoditnej burzy CCIAA v Ríme je tiež možné zistiť zmeny v cenách výrobku medzi rokmi 1952 a 1998, ktoré ukazujú jeho dôležitosť pre ekonomiku v tejto oblasti. Existuje množstvo sociálnych a ekonomických odkazov, ako napríklad prítomnosť výrobcov, ktorí tento spôsob výroby praktizujú roky. Podľa informácií uvedených riaditeľom hospodárstva Castel di Guido v roku 1969 vyprodukovali 3 500 litrov ovčieho mlieka, ktorého časť sa predala ako čerstvé mlieko a časť sa použila na výrobu ricotta romana, ako to vyplýva z učtovných záznamov, parafovaných pastierom a riaditeľom v rokoch 1958, 1960 a 1965. Účtovné záznamy hospodárstva Gasparri uvádzajú cenu za kilogram a celkový počet kilogramov ricotta romana vyrobených počas poľnohospodárskej sezóny od roku 1907 (70 centov/kg do 15. marca a 45 centov/kg následne, celkom 850 kg) do roku 1924 (celkom 932,5 kg).

Množstvo historických odkazov a tradičných zvykov dokladá súvislosť medzi výrobkom a zemepisnou oblasťou. Medzi historické odkazy patrí opis techník na výrobu ricotta romana v Trinchieriho diele Vita di pastori nella Campagna Romana z roku 1953. Medzi tradičné zvyky patrí slávnosť na počesť atozzata (ovčia ricotta), ktorá sa koná približne 30 rokov v Barbarano Romano (VT).

Ricotta romana sa konzumuje nielen samostatne, ale má široké použitie ako prísada v tradičných jedlách v regióne Lazio.

Odkaz na uverejnenie špecifikácie:

[Článok 5 ods. 7 nariadenia (ES) č. 510/2006]

Ministerstvo začalo vnútroštátne námietkové konanie uverejnením návrhov zmien a doplnení CHOP „Ricotta Romana“ v Úradnom vestníku Talianskej republiky č. 26 z 31. januára 2008. Plné znenie špecifikácie výrobku je k dispozícii na webovej stránke ministerstva:

— prostredníctvom nasledujúceho odkazu: http://www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg alebo

— je možné vstúpiť priamo na stránku ministerstva (http://www.politicheagricole.it) a kliknúť na odkaz „Prodotti di Qualità“ (Akostné výrobky – na ľavej strane obrazovky) a potom na odkaz „Disciplinari di Produzione all’esame dell’UE [regolamento (CE) n. 510/2006]“ (Špecifikácie výroby, ktorá je predmetom skúmania EÚ [nariadenie (ES) č. 510/2006)].

(1) Ú. v. EÚ L 93, 31.3.2006, s. 12.